***Parohia Grecii de Sus, din comuna Grădiștea***

**Pelerinajul la moaștele Sfântului Pantelimon, o întâlnire vindecătoare cu credința**

* **Localnicii s-au rugat la racla cu moaștele sfântului mare făcător de minuni, timp de două zile**

**Ionela Chircu**

***Comuna Grădiștea, sâmbătă, 16 noiembrie. La un an de la târnosirea bisericii Parohiei Grecii de Sus, credincioșii din această mică localitate au trăit o adevărată minune, primind în mijlocul lor moaștele Sfântului Mare Mucenic Pantelimon, tămăduitorul bolnavilor, mare făcător de minuni. Cu binecuvântarea Preafericitului Părinte Patriarh Daniel, și prin inițiativa părintelui paroh Daniel Cergan, toți cei prezenți au avut ocazia de a se înălța în rugăciune și de a simți vindecarea pe care doar harul divin o poate aduce.***

**Moaștele au fost aduse de la capela Sfântului Ierarh Alexandru și Sfintei Cuvioase Parascheva de la Iași, din cadrul Centrului de Îngrijire a Vârstnicilor Luxab, fiind un dar prețios pentru comunitatea din Grădiștea. Începând cu seara zilei de 16 noiembrie și până aproape de amiaza zilei de 17 noiembrie, biserica a fost plină de pelerini care, în frunte cu primarul Mihai Toma, s-au adunat cu inimi deschise și pline de credință, pentru a se ruga la racla cu moaștele sfântului mare făcător de minuni. Sâmbătă seară, senatorul PNL Nicoleta Pauliuc, fostul prefect al județului Ilfov, Daniel Zamfir și fostul președinte al Consiliului Județean Ilfov, Cristache Rădulescu s-au reunit și ei cu preoții și credincioșii în rugăciune, transformând Taina Sfântului Maslu care a fost săvârșită spre binecuvântarea celor aflați în suferință, într-o sărbătoare unică. Sub coordonarea Părintelui Cristian Burcea, Protopopul Protopopiatului Ilfov Nord, un sobor de preoți a înfrumusețat sărbătoarea printr-o slujbă impresionantă.**

* **Un buchet de rugăciuni pentru liniște și întărire sufletească**

**Ca într-o îmbrățișare de neprețuit, am revenit cu toată inima în acest colț de Rai, alături de enoriașii parohiei, pentru a simți din plin binecuvântarea divină ce coboară asupra bisericii noastre de suflet.** **Totul în jurul nostru strălucea într-o lumină pură și divină. Icoanele pictate pe pereți păreau a fi îmbibate de lumina caldă a holdelor de grâu, iar catapeteasma radia de frumusețea podoabelor sale sfinte. Florile, în culorile lor minunate, aduceau în lăcașul de cult esența iubirii, a purității și a recunoștinței, completând armonia duhovnicească a lăcașului de cult. Părintele Protopop, Cristian Burcea, alături de părintele paroh Daniel Cergan ne-au binecuvântat cu căldura vorbelor lor pline de credință și cu îndemnuri izvorâte din dragostea pentru Dumnezeu și aproapele, aducând liniște și întărire sufletelor noastre. Apoi, soborul de preoți care a săvârșit o slujbă unică prin frumusețea și atmosfera duhovnicească a așezat la inimile noastre numai rugăciuni vindecătoare. ”Îi mulțumim Preafericitului Părinte Patriarh Daniel pentru grija pe care o are față de parohia noastră. De asemenea, îi mulțumim părintelui Ivan Alexandru pentru bunăvoința de a veni în mijlocul nostru cu moaștele Sfântului Mare Mucenic și Tămăduitor Pantelimon. Este o bucurie mare pentru noi cei care suntem astăzi adunați aici. Este o bucurie pentru că Taina Sfântului Maslu este o taină a iubirii lui Dumnezeu, o taină în care ne adunăm să ne rugăm lui Dumnezeu pentru vindecarea sufletului și a trupului nostru. Mântuitorul Iisus Hristos este și doctorul sufletelor noastre și această Sfântă Taină ne îndemană la nădejde, la rugăciune, la post, ne îndeamnă să ne uităm către semenii noștri. Ziua de astăzi ne-am dorit foarte mult să o dedicăm dvs., să ascultăm îndemnul Preafericitului Părinte Patriarh care a închinat anul acesta omagierii și îngrijirii bolnavilor și bătrânilor. Cunoscând comunitatea noastră nu am putut să nu mă gândesc că, cu toții, și mici, și mari, avem nevoie de vindecare sufletească și trupească. Cu toții avem nevoie de o mângâiere, și cine poate să ne ofere mângâiere? Numai Dumnezeu prin sfinții Săi. Sfântul Mare Mucenic Pantelimon vine să ne ofere o licărire de speranță, de motivație că nimic nu este pierdut și că prin rugăciune ne găsim vindecare”, a spus părintele Daniel Cergan, parohul Parohiei Grecii de Sus, din comuna Grădiștea.**

* **Minunata călătorie în credință și iubire**

**Vădit copleșit de emoțiile bucuriei duhovnicești, Părintele Protopop ne-a vorbit despre puterea vindecătoare a rugăciunii și despre lumina care răsare în inimile noastre atunci când suntem uniți în credință și în speranță.”Este o seară binecuvântată, plină de har, harul Domnului nostru Iisus Hristos care s-a pogorât la taina Sfântului Maslau, harul vindecător al Sfântului Pantelimon, poate cel mai cunoscut dintre doctorii fără de arginți pe care-i pomenim în toate rugăciunile noastre. Suntem în cursul unui pelerinaj, pelerinajul cu sfintele moaște ale Sfântului Mucenic Pantelimon. Dar, de două zile, a mai început un pelerinaj, cel care ne duce la Marele Praznic al Nașterii Mântuitorului Iisus Hristos. Postul acesta binecuvântat pentru noi este ca o călătorie către ieslea din Bethleem. Să ne bucurăm împreună de binecuvântarea postului pentru ca mai mare să fie apoi bucuria binecuvântării prăznuirii Nașterii Mântuitorului nostru Iisus Hristos! Cât despre Sfântul Pantelimon, a fost aruncat în groapa cu lei, și Hristos a îmblânzit leii, a fost aruncat în groapă cu plumb pe el, în mare, și Hristos l-a scos. În cele din urmă a fost ucis prin tăierea capului, dar avea ucenici. Și ucenicii săi i-au luat trupul după ce osârditorii puseseră ca să fie ars. Au luat trupul din cenușă, și l-au îngropat. Și de aceea, și noi avem binecuvântarea de a avea astăzi, o părticică din moaștele Sfântului Tămăduitor Pantelimon, care este împărțit spre binecuvântarea și vindecarea credincioșilor, în întreaga lume. La noi, acestea se află la Mănăstirea Plumbuita, din București, la Biserica Sfântul Anton, tot din Capitală și iată, ele se află și la Capela Centrului de Îngrijiri a Bătrânilor Luxab, iar părintele de la centru a avut grijă, dragoste și bunăvoință, și astfel, a răspuns la chemarea, la solicitarea părintelui paroh Daniel Cergan pe care îl felicităm pentru această inițiativă, acum, în perioada aceasta de post, când ne vindecăm sufletește prin intensificarea rugăciunii și prin fapte bune, și ne purificăm sufletește prin alimente de origine vegetală. Iată, ne vindecăm cu harul lui Dumnezeu prin Taina Sfântului Maslu și prin harul tămăduitor și rugăciunea Sfântului Pantelimon pentru noi. Ne bucuărm să fim în această seară duhovnicească, care dorește să marcheze un an de la momentul târnosirii acestei sfinte biserici. Este o inițiativă foarte frumoasă pentru care vă felicităm. Și, în același timp, în anul acesta care este Anul Omagial al doctorilor fără de arginți și Anul Comemorativ al îngrijirii bătrânilor și al îngrijirii bolnavilor iată, se acordă de către biserică o atenție deosebită sănătății sufletești și trupești a fiilor ei duhovnicești. Îl felicităm pe domnul primar Mihai Toma pentru lucrarea frumoasă pe care a săvârșit-o aici și pe care o continuă sigur și la celelalte parohii din această localitate. Ne bucurăm de prezența dvs., căci biserica este frumoasă dar, este strălucitoare numai când este împodobită de sufletele pline de aurul credinței, sufletele credincioșilor care vin să o însuflețească”, a spus Părintele Cristian Burcea, Protopopul Protopopiatului Ilfov Nord.**

* **În brațele divinității, Biserica unește oamenii**

**Senatorul PNL, Nicoleta Pauliuc, ne-a reamintit că, în fața grijilor lumești, adesea uităm de sufletul nostru. Într-un dialog despre educație și responsabilitate, senatorul Pauliuc a subliniat faptul că Biserica joacă un rol esențial în formarea caracterului și în educația omului, valori pe care le transmite și mai departe, crescându-și propriul copil în spiritul acestor învățături.** **”Mergem la doctor pentru organism când ceva nu funcționează, dar uităm de multe ori de suflet și, Biserica este unul dintre pilonii importanți atunci când vorbim de educație, de totul nostru ca om. Eu am fost crescută cu dragoste de Dumnezeu pentru că bunicul meu a fost dascăl. Am crescut cu poveștile cu Iisus Hristos, cu cele zece porunci, în spiritual recunoașterii și al responsabilității. Așa îmi cresc și eu, la rândul meu copilul, să fie responsabil, să-și asume atunci când greșește sau când face o faptă bună. Pentru mine biserica este locul unde mă adun. Cuvintele preoților care spun că dragostea este veșnică sau că biserica este casa sufletului sunt lucruri în care eu cred foarte mult. Cred în puterea bisericii, în menirea preoților”, ne-a spus senatorul PNL, Nicoleta Pauliuc. La rândul său, primarul localității, Mihai Toma, a evidențiat importanța unității comunității în păstrarea valorilor tradiționale și a credinței. ”Este bine să fim alături de Biserică, deoarece, aceasta nu doar că ne călăuzește spiritual, ci ne și unește ca oameni, în jurul valorilor de iubire, respect și responsabilitate față de semeni. Doar prin comuniune și sprijin reciproc putem construi o comunitate puternică, ancorată în principiile creștine”, ne-a spus primarul Mihai Toma.**